Neljän kupolin paviljonki

**Neljän kupolin paviljonki** (, ; alkujaan *Historiallisen ja taiteellisen näyttelyn paviljonki*) on vuonna 1913 käyttöön otettu, saksalaisen arkkitehti Hans Poelzigin johdolla suunniteltu näyttelyrakennus Puolan Sleesian Wrocławissa. Varhaista modernismia edustava rakennus on osa Unescon maailmanperintökohteisiin lukeutuvan Satavuotishallin näyttelyalueen kokonaisuutta. Paviljongissa on kesäkuusta 2016 lähtien toiminut Wrocławin kansallismuseoon kuuluva, puolalaista nykytaidetta esittelevä Modernin taiteen museo.

## Historia
### Vuodet 1913−1945: Näyttelypaviljonkina
Neljän kupolin paviljonki rakennettiin vuosina 1912-1913 seitsemässä kuukaudessa Hans Poelzigin suunnitelmien mukaan. Rakennus avattiin 20. toukokuuta 1913 yhdessä Satavuotishallin kanssa osana suurta Sleesian historiaa ja taloudellisia saavutuksia esitellyttä *Satavuotisnäyttelyä*. Se oli Satavuotishallin tavoin rakennettu pääosin vahvistetusta betonista. Betonin käyttö kantaviin osiin mahdollisti klassisten rakennusten muotokielen jäljittelemisen. Rakenteissa, joissa oli välttämätöntä käyttää tiiliä, pinnat rapattiin Poelzigin määräyksestä niin että ne muistuttivat betonipintaa. Näyttelypaviljongin hinta oli tuolloin 200&nbsp;000 silloista Saksan markkaa, kymmenesosa Satavuotishallin kustannuksista. Paviljongissa järjestettiin näyttelyjä ja tapahtumia vuoteen 1945 saakka.

### Vuodet 1953−2011: Elokuvastudion käytössä
Vuodesta 1953 lähtien Neljän kupolin paviljongissa ja naapuripaviljongissa toimi Wrocławin elokuvastudio (Wytwórnia Filmów Fabularnych we Wrocławiu, WWF Wrocław). Tiloissa valmistui useita tunnettuja elokuvia, kuten kulttimaineeseen noussut Andrzej Wajdan Tuhkaa ja timanttia (Popioł i diament, 1958). Elokuvatuotanto jatkui Neljän kupolin rakennuksessa vielä 2000-luvun alussa. Vuonna 2009 päätettiin, että Neljän kupolin paviljonki siirretään Wrocławin kansallismuseon käyttöön. Wrocławin elokuvastudio lopetti toimintansa tiloissa vuonna 2011 ja muutti vieriseen rakennukseen. Sinne perustettiin Audiovisuaalisen teknologian keskus (Centrum Technologii Audiowizualnych, CeTA). Elokuvatuotannon päätyttyä käyttämätön paviljonkirakennus oli rapistunut. Paviljonkirakennus tuli kansallismuseolle vuonna 2013. 

### 2013−2015 Kunnostus- ja uudistustyö, paviljonki jälleen näyttelytilaksi
Vaikka Satavuotishalli oli saanut maailmanperintökohteen aseman 2006, oli köynnösten peittämä paviljonkirakennus jäänyt useaksi vuodeksi vaille huomiota. Maailmanperintökohteen hengessä alkuperäisen käyttötarkoituksen ja ulkoasun palauttaminen oli eräs vuosien 2013−2015 kunnostus- ja modenisointityön tavoitteista. Näyttelytilaksi palauttamisen suunnittelusta vastasivat arkkitehdit Marek Michałowski ja Joachim Napieralski. He päättivät kattaa paviljongin sisäpihan näyttelypinta-alan lisäämiseksi ja sijoittaa tekniset tilat sen alle rakennettuun maanalaiseen kerrokseen. Tämä mahdollisti konservointiehdoissa pysymisen samalla, kun näyttely- ja varastotilaa kasvatettiin ja luotiin monikäyttöinen tilan erilaisiin taidetapahtumiin. Suojellun julkisivun vuoksi esimerkiksi katon uusittu viemäröinti ja rakennuksen ilmastointi jouduttiin piilottamaan mahdollisimman hyvin. Jäähdytystä ja lämmitystä varten asennettin maalämpöpumppu, jolle upotettiin 8 kilometriä putkistoa katetun sisäpihan alle. Paviljongin sisäpinnoista suurin osa viimeisteltiin valkoisiksi näyttelykäyttöä ajatellen. Alun perin näyttelypaviljongin edustavimpaan tilaan, ellipsinmuotoiseen pohjoiskupolihalliin lisättiin aiempia maalauksia jäljittelevää, geometrista muotokieltä edustavaa kuviointia.

## Nykyisin
Rakennuksessa avautui 25. kesäkuuta 2016 Puolan kansallismuseoon kuuluvan Wrocławin kansallismuseon modernin taiteen museo (). Museon kokoelmiin kuuluu 20&nbsp;000 esinettä tai teosta: maalauksia, painokuvia, piirroksia, veistoksia, lasiesineitä, keramiikkaa, valokuvia, ympäristö- ja käsitetaiteen teoksia, tapahtumien dokumentaatiota ja videotaidetta. Näyttelytilat on jaettu pysyvän ja vaihtuvan näyttelyn tiloiksi. Pysyvä näyttely sijaitsee paviljongin itäsiivessä ja katetulla sisäpihalla. Se esittelee Puolan modernia taidetta 1900-luvun jälkipuolelta ja 2000-luvun alusta. Teemaltaan vaihtuva näyttely on puolestaan esillä paviljongin länsisiivessä.  

Taidemuseo on avoinna vuoden ympäri päivittäin kello 10 alkaen, paitsi maanantaisin jolloin se on suljettuna. Kesäkaudella arkiaukiolot jatkuvat tunnin pidempään kuin talvella. Taidemuseo kuuluu Racławicen panoraaman ohella Wrocławin kansallismuseon kokonaisuuteen. Mikäli kävijä ostaa pääsylipun suosittuun Racławicen panoraaman, samalla pääsylipulla pääsee ilmaiseksi myös Neljän kupolin paviljongin ja kansallismuseon päärakennuksen näyttelyihin.


Breslau und Umgebung 067.jpg|Satavuotishalli ympäristöineen vuonna 1929. Neljän kupolin paviljongissa on sisäpiha.
Wroclaw Centennial Hall 2021.jpg|Wrocławin Satavuotishalli ympäristöineen vuonna 2021. Aiempi näyttelypaviljongin sisäpiha on katettu lasisella katolla.
FIL281viki Pawilon Czterech Kopuł. Foto Barbara Maliszewska.jpg|Neljn kupolin paviljongin sisäänkäynti vuonna 2007. Tiloissa toimi elokuvastudio (Wytwórnia Filmów Fabularnych).
FIL279viki Pawilon Czterech Kopuł. Foto Barbara Maliszewska.jpg|Rakennus oli filmistudiona toimiessaan ja sen jälkeen päässyt rapistumaan. Monin paikoin sitä peittivät köynnökset, kuva talven jälkeen (huhtikuun 2007 alkupuoli).
3574 Pawilon Czterech Kopuł. Foto Barbara Maliszewska.jpg|Kuten edellä, kuva kesäkuun loppupuolelta (2008).
PL-Breslau-Vier-Kuppel-Pavillon-4.jpg|Neljän kupolin paviljongin takapihalla on nykyään Magdalena Abakanowiczin veistoksia.
Four Domes Pavilion - 5.jpg|Paviljongin suurin, pohjoisosan kupoli on ellipsinmuotoinen.
Pawilon czterech kopuł 2.jpg|Muita, ympyränmuotoisia kupoleita ei ole koristeltu kuviomaalauksin.
MOs810, WG 2016 47, Dolnoslaskie Zakamarki III (Four Domes Pavilion, Wrocław) (2).jpg| Aiempi paviljongin sisäpiha uudelleenrakennettiin vuosina 2013-2015 avoimeksi katetuksi sisätilaksi. Sitä käytetään esimerkiksi tapahtumatilana ja kahviona.
Hala Stulecia and Four Domes Pavilion in Wroclaw.jpg|Satavuotishalli (Max Berg, 1913) ja Neljän kupolin paviljonki (Hans Poelzig, 1913) suihkulähdenäytöksen yli nähtynä.
National museum in Wrocław 04.png|Neljän kupolin paviljongissa toimivan modernin taiteen museon logo.


## Lähteet

## Aiheesta muualla

* Pawilon Czterech Kopuł (runsaasti kuvia rakennuksen historiasta)  (polska-org.pl)